text: Vennetjeneste udløste gårdbrand
  16 juli 2010 kl. 11.02
  Lidt før klokken ni fredag morgen kom en traktor indhyllet i røg fra motoren hostende ud ad Bisholt Strandvej i Hedensted Kommune.
  Poul Henrik Eriksen på gården i nummer syv så, at der var brug for hurtig hjælp.
  - Du kan køre ind på gårdspladsen. Jeg har en vandslange, så vi kan få kølet den motor ned, tilbød han.
  
  Eksplosion
  Traktorføreren fik køretøjet manøvreret ind på gårdspladsen.
  Pludselig eksploderede motoren og antændte to længer på gården.
  Brandfolk fra Vejle, Hedensted og Horsens rykkede ud, og de fik begrænset branden til de to længer. Stuehuset blev reddet, og ingen mennesker eller dyr kom til skade.
  Poul Henrik Eriksen tager det med sindsro, at hans hjælpsomhed kostede to længer på fødegården.
  - Nu kan jeg da få udsigt fra stuehuset til vandet, siger han.
  